張德夫園亭八咏 梅隠
作者：王炎
朝代：宋

paragraphs: 聞君家有十畝園，竹踰萬箇花亦繁。
門楣大字扁梅隠，要與梅兄同歲寒。
問君小隠亦何好，脚踏風波身易老。
花雖不語解笑人，似隠又非何草草。
破雪暗香先得春，青州從事如春溫。
女奴洗玉歌一曲，對花舉酒成三人。
飲酣拔劍氣方怒，汴洛神臯難北顧。
手提萬騎屬櫜鞬，未可爲梅空隠去。